Bandaríkjaforseti segir að ef Rússar ráðast inn í Úkraínu bíði þeirra þvílíkar efnahagslegar refsiaðgerðir að þeir hafi aldrei kynnst öðru eins.
Joe Biden Bandaríkjaforseti segist hafa varað Vladimír Pútín, forseta Rússlands við, að ef Rússar ráðast á Úkraínu bíði þeirra þvílíkar efnahagslegar refsiaðgerðir að þeir hafi aldrei kynnst öðru eins. Pútín segir að engin áform séu um innrás. í Úkraínu.
Forsetarnir ræddust við í tvær klukkustundir í fyrradag um stöðu öryggismála í Austur-Evrópu og sérstaklega í Úkraínu. Talsmenn beggja sögðu eftir viðræðurnar að þær hefðu verið opinskáar og árangursríkar. Þegar fréttamenn fengu færi á að spyrja Biden út í fundinn sagði hann að báðir hefðu talað tæpitungulaust. Hann kvaðst hafa gert Pútín grein fyrir því að ef Rússar réðust með herlið inn í Úkraínu yrðu þeir beittir þvílíkum efnahagslegum refsiaðgerðum að þeir hefðu aldrei kynnst öðru eins.
Biden bætti því við að ekki stæði til að senda bandarískt herlið til Úkraínu til að styrkja varnir landsins, þrátt fyrir að Rússar séu komnir með hundrað þúsund manna lið að landamærunum.
Vladimír Pútín sagði á fundi með fréttamönnum í gær að herliðið sé eingöngu við landamærin til að styrkja varnir Rússlands. Rússar séu friðsöm þjóð sem hafi rétt til að tryggja öryggi sitt. Hugmyndir Úkraínumanna um að ganga í Atlantshafsbandalagið séu áhyggjuefni. Gerist það opnist leið fyrir herlið Atlantshafsbandalagsríkja enn austar en nú er raunin og slíkt sé mikið áhyggjuefni fyrir stjórnvöld í Moskvu.
Bandaríkjaforseti segir að ef Rússar ráðast inn í Úkraínu bíði þeirra þvílíkar efnahagslegar refsiaðgerðir að þeir hafi aldrei kynnst öðru eins.